Utenriksminister Jonas Gahr Støre (Ap) har kalt torsdagens resolusjon i FNs sikkerhetsråd for historisk. – Sikkerhetsrådet går her lenger enn noen gang tidligere i å autorisere bruk av makt for å forsvare folket mot angrep fra egen regjering, sier Nils A. Butenschøn, direktør ved Norsk senter for menneskerettigheter, til NTB. Vanligvis er det hensyn til internasjonal fred og sikkerhet som brukes som begrunnelse når FN autoriserer militære operasjoner, som for eksempel ved invasjonen av Afghanistan i 2001. Folkemord Spørsmålet om verdenssamfunnet bør gripe inn militært for å beskytte sivile mot overgrep fra egne myndigheter, har vært et dilemma for FN lenge. I 2005 sluttet FNs hovedforsamling opp om et prinsipp om at verdenssamfunnet har et ansvar for å beskytte sivile mot slike overgrep – med militære midler om nødvendig. Bakgrunnen var blant annet folkemordene i Rwanda i 1994 og Srebrenica i Bosnia året etter. Men det har vist seg vanskelig å gjennomføre det i praksis. Verdenssamfunnet har blitt stående og se på mens sivile er blitt slaktet ned i Sri Lankas borgerkrig og av militærjuntaen i Burma.